TITTEL Godt for helsa, sunt for bunnlinja

INGRESS Med seks utgaver av Tour de France på samvittigheten mellom 1988-1994, er det få som kan fysisk fostring så godt som daglig leder i Avantas Aktiv, Atle Kvålsvoll. 

TEKST OG FOTO Jan-Are Hansen

Nå hjelper den tidligere proffsyklisten næringslivet med komme seg opp av kontorstolen. Men kan han trekke veksler på gammelt blodslit opp franske fjell når han er ute og aktiviserer bedriftskunder?
- Det er vel ikke helt sammenlignbare størrelser, ler Kvålsvoll som forklarer at tanken bak Avantas Aktiv egentlig er ganske enkel. 
- Ansatte som driver fysisk aktivitet jevnlig er generelt i bedre form og blir sjeldnere syke. For bedriften de jobber i betyr det mindre sykefravær og mer kontinuitet. Det er en vinn-vinn situasjon, sier han til Midtpunkt.
- Ukomplisert i teorien?
- Ja. For å gjennomføre det i praksis så må det imidlertid planlegges. Godt. Og det er her vi kommer inn. Vi kaller det Avantasmetoden.

Mange variabler
Gode intensjoner når det gjelder trening er ikke mangelvare i Norge. Ta for eksempel tettpakkede treningssenter de første dagene etter nyttårsaften når optimistiske forsetter skal omsettes til handling. Spoler man kjapt fram til sen februar er det langt mer glissent mellom løpemaskiner og pressbenker.
- Det er to momenter som er avgjørende for oss når vi er ute hos bedriftene: å holde motivasjonen til de som trener oppe, samt jevnlig oppfølging og vedlikehold av planen som vi har lagt sammen, sier Kvålsvoll.
- Nå er det vel flere faktorer enn kun helse som avgjør hvor godt en virksomhet fungerer?
- Absolutt. Det er sammensatt. Arbeidsmilljø og ledelse er selvsagt vesentlige variabler. Det samme er fysiske forhold og bemanningssituasjon. Men vi kommer ikke utenom at dersom man har god helse så er man mer frisk, og er man mer frisk er man oftere på jobb, understreker han.

Unike behov
Det er lite å utsette på spennet kundeporteføljen til Avantas Aktiv. Så vidt forskjellige næringsaktører som Trønderbilene og Sparebank1 til Enova og Siva, anvender i dag aktivitets- og treningsopplegg utformet av Avantas. 
Størrelsen på bedriftene varierer fra 20 til over 1000 ansatte. Til sammen har 230 bedrifter og 40 000 medarbeidere hatt befatning med Avantasmetoden.
- Vi har lang erfaring med rådgivning mot store organisasjoner. Faktisk har vi holdt på i over 10 år nå, forteller Kvålvoll som understreker at arbeidsmetodene og redskapene de bruker har utviklet seg mye gjennom årene. 
- Jeg vil påstå at vi leverer en helt unik tilnærming når det gjelder å få bedrifter til å se helse, trivsel og sykefravær som deler av et større bilde.
- Kan du si litt om hvordan dere jobber?
- Vel, ingen av kundene våre er like så aller først går vi inn og forsøker å avdekke hver enkel bedrifts unike behov. Ser på arbeidsstokken, organisering, type virksomhet, størrelse og så videre. Samtaler med ledelse og ansatte om hvilke forventninger og forhåpninger de har. Å gjøre godt forarbeid er viktig for at opplegget skal fungere i det lange løp, sier Kvålsvoll til Midtpunkt.

Skal være lystbetont
Den egenutviklede helsedagboka og treningsappen er andre sentrale elementer i tjenestene til Avantas Aktiv. 
- Dette er verktøy som de ansatte bruker i hverdagen for å holde orden på framdriften i treningen sin. Vi har jobbet mye for å få disse til å fungere så intuitivt og lett som mulig, forklarer Kvålsvoll.
Nå er det alltid slik at ansatte i en bedrift, spesielt hvis den er stor, er i vidt forskjellige fysisk form. Det har Avantas tatt høyde for. Brukerne kan definere seg som enten mosjonist, entusiast eller aktiv og treningspoengene man opparbeider er vektet deretter.
- Typen aktivitet spiller også inn. Da snakker vi alt fra å gå til jobben til en skikkelig langøkt på ski, for å ta noen eksempler, legger han til.
- Er det ikke fare for at arbeidstakere føler seg tvunget inn i dette?
- Akkurat det har vi tenkt mye på. Nettopp derfor har vi sterkt fokus på at det skal være lystbetont - noe man gjør fordi man synes det er artig, rett og slett. Og det har vi langt på vei fått til, hele 82 prosent av de ansatte i samarbeidsbedriftene er med på aktivitetsoppleggene våre, påpeker Kvålsvoll.

Stort nettverk
Den tidligere proffsyklisten påpeker samtidig at bedriftene slett ikke blir overlatt til seg selv etter at Avantas har satt opp treningsopplegg og forsvunnet ut døra. De har også en rekke profilerte kapasiteter tilknyttet sitt nettverk. 
- Det er personer som vi kan benytte både internt for ansatte og ut mot våre kunder. Her kan jeg trekke fram navn som Johan Kaggestad, Mads Kaggestad, Frode Estil, Gunnar Halle og Gry Haltvik for å nevne noen, sier Kvålsvoll.
Han understreker videre at de følger opp hver enkelt bedrift jevnlig.
- En gang i kvartalet har vi lagledermøter og premieutdelinger. Kontakt med de ansatte har vi kontinuerlig gjennom epost og telefon der brukerne kan stille spørsmål. Gry Haltvik er ute hos kundene og kjører type kontorstrekk/forebyggende øvelser, hyppigheten varierer. Noen har det en gang i uka, andre en gang i måneden.

Lagkonkurranse
Konkurranseelementet er heller ikke utelatt. Avantas Aktiv legger nemlig opp til at de ansatte i en virksomhet etablerer egne lag som konkurrerer mot hverandre i å oppnå flest treningspoeng. 
- Nå er det viktig å understreke at dette ikke er blodig alvor, men heller en motivasjon til å yte det lille ekstra.
- Har du eksempel på et slikt treningslag i en bedrift?
- Ja, jeg kan vise deg et her, sier Kvålsvoll og kobler laptopen foran seg opp mot projektoren i rommet. Med et par enkle grep kommer brukergrensesnittet opp på veggen.
- Jeg kan ikke hente fram bedrifter vi samarbeider med, men her er et lag vi har internt i Aventas, forklarer han.
"Otto og Gjengen" er lagnavnet. I toppen med flest treningspoeng ligger tidligere Adressa-journalist Tore Sæther, etterfulgt av lagleder Otto Ulseth og Kvålsvoll selv. I bunnen med null poeng, tidligere ordførerkandidat for Høyre, nå nyansatt i Aventas, Yngve Brox. 
- Han har litt å ta igjen?
Kvålsvoll ler.
- Det har du rett i. Han er fersk i laget vårt, men kjenner jeg Yngve rett så kommer han til å gjøre det sterkt etter hvert, avslutter han.

Noen dager senere tikker det inn en epost fra Kvålsvoll:
"Det med at Yngve Brox som hadde null poeng når vi pratet sammen - nå leder han på meg og har 682 poeng. Fint om du kan få med noe om det også, at han etter en kjapp pep talk har vært i mye fysisk aktivitet."

BILDETEKST Daglig leder i Avantas Aktiv er den tidligere proffsyklisten Atle Kvålsvoll.

(Kvålsvoll sendte noen bilder med mer treningsaction som kan være kjekke å bruke. Vedlagt. Foto: Tore Sæther)